2016. gada 22. martā Noteikumi Nr. 161

Rīgā (prot. Nr. 14 3. §)

**Grozījumi Ministru kabineta 2010. gada 31. augusta noteikumos Nr. 824 "Noteikumi par darbības programmas "Infrastruktūra un pakalpojumi" papildinājuma 3.5.2.1.1. apakšaktivitātes "Pasākumi centralizētās siltumapgādes sistēmu efektivitātes paaugstināšanai" projektu iesniegumu atlases otro kārtu un turpmākajām kārtām"**

Izdoti saskaņā ar

Eiropas Savienības struktūrfondu un

Kohēzijas fonda vadības likuma

18. panta 10. punktu

Izdarīt Ministru kabineta 2010. gada 31. augusta noteikumos Nr. 824 "Noteikumi par darbības programmas "Infrastruktūra un pakalpojumi" papildinājuma 3.5.2.1.1. apakšaktivitātes "Pasākumi centralizētās siltumapgādes sistēmu efektivitātes paaugstināšanai" projektu iesniegumu atlases otro kārtu un turpmākajām kārtām" (Latvijas Vēstnesis, 2010, 145. nr.; 2011, 120., 157. nr.; 2012, 66. nr.; 2013, 45., 212., 243. nr.; 2014, 159. nr.; 2015, 146. nr.) šādus grozījumus:

1. Izteikt 53.3. apakšpunktu šādā redakcijā:

"53.3. noslēguma maksājums, ko piešķir pēc projekta īstenošanas, pamatojoties uz veiktajiem attiecināmajiem izdevumiem. Noslēguma maksājumu sadarbības iestāde var veikt pirms projekta pabeigšanas, ja sadarbības iestāde ar finansējuma saņēmēju līgumā par projekta īstenošanu ir vienojusies par projekta trūkumu novēršanu termiņā, kas nepārsniedz 2016. gada 30. jūniju."

2. Izteikt 63. punktu šādā redakcijā:

"63. Starpposma vai noslēguma maksājumu veic pēc attiecīgā projekta posma īstenošanas vai pirms projekta pabeigšanas saskaņā ar šo noteikumu 53.3. apakšpunktā minētajiem nosacījumiem."

3. Izteikt 64. punkta pirmo teikumu šādā redakcijā:

"Finansējuma saņēmējs noslēguma pārskatu iesniedz sadarbības iestādē 15 darbdienu laikā pēc projekta pabeigšanas, bet ne vēlāk par 2015. gada 15. novembri, vai pirms projekta pabeigšanas saskaņā ar šo noteikumu 53.3. apakšpunktā minētajiem nosacījumiem."

Ministru prezidents Māris Kučinskis

Ministru prezidenta biedrs,

ekonomikas ministrs Arvils Ašeradens